K'jaan tak dapat laksana gaji minimum
Malaysiakini.com
May 3, 2008 

Perdana Menteri , Datuk Seri Abdullah Ahmad Badawi berkata, Kongres Kesatuan Sekerja Malaysia (MTUC) boleh mengadakan sehingga 100 demonstrasi jika itu yang mereka mahu lakukan jika kerajaan tidak memenuhi tuntutan mereka supaya dilaksanakan gaji minimum RM1,200.

"Mereka boleh adakan 100 demonstrasi tetapi jika kita tidak boleh, kita tidak boleh...itulah hakikatnya.

"Jika kita boleh berikan, kita beri. Jika boleh, saya mahu membuatkan semua orang gembira, dengan memberikan lebih banyak wang tetapi jika kita tidak boleh, kita tidak boleh," tegasnya.

Nasihat Abdullah kepada MTUC ialah supaya mengadakan perbincangan lanjut mengenai isu itu dengan pihak yang berkenaan.
    
Menurut laporan bernama, Presiden MTUC Syed Shahir Syed Mohamud berkata semalam bahawa MTUC akan mengadakan demonstrasi di depan bangunan Parlimen berhubung tuntutan mereka itu yang dicadangkan dua tahun lalu.

Bercakap kepada pemberita selepas menghadiri perhimpunan Hari Pekerja 2008 di Stadium Putra di Kuala Lumpur hari ini, perdana menteri berkata, ia sememangnya tidak dapat dilaksanakan.

Abdullah juga melahirkan rasa terkejut dengan cadangan MTUC mengadakan demonstrasi berhubung isu tersebut di depan bangunan Parlimen Rabu ini.

Katanya, sebagai kerajaan yang bertanggungjawab yang mahukan sebuah negara yang berjaya, kerajaan mempunyai sebab untuk menangguhkannya dan tidak membuat pengumuman popular.
    
"Saya pun tak tahu (kenapa) pendekatan ini digunakan seolah-olah kita tak peduli. Bukan senang kita nak (buat keputusan). Kita telah mengkaji isu ini dengan mendalam.
    
"Apa sahaja yang dapat dilakukan dengan segera dan jika ianya baik, pasti kita akan lakukan. Tetapi jika kita berasa sangsi untuk memperkenalkannya  sekarang, kita tidak dapat berbuat demikian.
    
"Saya perlu bertanggungjawab kepada orang lain dan anda tahu ini ialah inflasi. Apabila berlaku kenaikan gaji, harga (barangan) akan naik. Apa gunanya jika berikan bayaran tambahan apabila esok anda terpaksa bayar lebih bagi produk," katanya.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news//82311